KIRJALLINEN KYSYMYS E-0308/02 esittäjä(t): Marie Isler Béguin (Verts/ALE) komissiolle. Kouluille tarkoitettu yhteisön ympäristökasvatusohjelma.



Virallinen lehti nro 172 E , 18/07/2002 s. 0181 - 0182



KIRJALLINEN KYSYMYS E-0308/02 esittäjä(t): Marie Isler Béguin (Verts/ALE) komissiolle (11. helmikuuta 2002) Aihe: Kouluille tarkoitettu yhteisön ympäristökasvatusohjelma Nykyisten ympäristöongelmien seuraukset, kuten ilmaston lämpeneminen, haitalliset sääilmiöt tai ilman pilaantuminen, ulottuvat kaikkien rajojen ja sukupolvien yli. Nämä ympäristökatastrofit koskettavat erottelematta koko väestöä, mutta on mahdollista osoittaa tekijät, jotka ovat niistä välittömässä vastuussa. Kyse on ennen kaikkea perinteisestä länsimaisesta teollisuuspolitiikasta ja yhteiskunnallisista asenteista, joiden lähtökohtana on se, ettei ympäristöuhkista tarvitse välittää tai olla tietoinen. Kun kyse on ollut koko maailmaa koskevista suurista ongelmista, Euroopan unioni on usein onnistunut löytämään niille yhteisen, koko yhteisölle soveliaan ratkaisun. Onko komissio yhtä mieltä siitä, että on parempi katsoa kuin katua ja että ympäristönsuojelua ja ympäristökasvatusta koskevan yhteisön politiikan toteuttaminen maksaisi kaiken kaikkiaan vähemmän kuin ympäristövahinkojen ja maailmanlaajuisten katastrofien aiheuttamat kustannukset? Eikö komissio katso, että yhteisöä koskevien vaarojen ja huolenaiheiden yhä lisääntyessä, sen on välttämätöntä ja ensisijaista laajentaa toimintaansa tällä saralla ja aloittaa jäsenvaltioiden ja ehdokasvaltioiden koulutusjärjestelmien ja opetussuunnitelmien puitteissa toteutettava yhteisön ympäristökasvatusohjelma? Onko aiheellista sisällyttää tällainen koko yhteisön kattava ohjelma kouluopetukseen, jotta yhteisön kansalaiset saadaan tuntemaan vastuunsa ympäristöstä ja jotta tämä vastuuntunto siirtyy sukupolvelta toiselle? Margot Wallströmin komission puolesta antama vastaus (22. maaliskuuta 2002) Kuudennessa ympäristöä koskevassa yhteisön toimintaohjelmassa komissio on määritellyt viisi strategista lähestymistapaa vuosien 20012010 ympäristötavoitteiden toteuttamiseksi. Ne ovat ennaltaehkäiseviä välineitä, joilla pyritään suojelemaan ympäristöä eikä niinkään korjaamaan vahinkoja. Eräs tapa saada aikaan parannuksia ympäristössä on auttaa ihmisiä tekemään ympäristöystävällisiä valintoja. Yksittäiset kansalaiset ja yritykset tekevät päivittäin päätöksiä, jotka vaikuttavat ympäristöön välittömästi tai välillisesti. Ympäristöä ja käytännön asioita koskevan tiedon laatua ja saatavuutta parantamalla voidaan vaikuttaa mielipiteisiin ja sitä kautta päätöksiin. Ympäristökasvatus ja tietoisuuden herättämistoimet ovat prosessissa keskeisiä. Unioni aikoo jatkossakin edistää hyviä käytäntöjä ja ajatustenvaihtoa, jotta ympäristöä koskevan tiedon saatavuutta nuorille parannettaisiin entisestään. Koulutusjärjestelmät ja koulujen opetussuunnitelmat kuuluvat kuitenkin jäsenvaltioiden ja hakijavaltioiden toimivaltaan. Komissio tukee jo nyt lukuisia hankkeita, joissa nuoret oppivat ympäristöstä koulussa, vapaaehtoistoiminnassa tai nuorisoalan hankkeissa. Ympäristöteemaa käsitellään usein hankkeissa, joita rahoitetaan yhteisön Sokrates- (koulutusalan) ja Nuoriso-toimintaohjelmista. Molempiin ohjelmiin, joita hallinnoi koulutuksen ja kulttuurin pääosasto (PO), voivat osallistua myös hakijamaat. Lisäksi ympäristöasioiden PO on äskettäin kehittänyt useita oppimisvälineitä nuorten ympäristötietoisuuden parantamiseksi. Uudella verkkosivulla Environment for Young Europeans(1) on esimerkiksi ehdotuksia luokassa toteutettavaan toimintaan sekä itseoppimiseen tarkoitettuja pelejä ja tietovisoja. Ympäristöasioiden PO on ottanut huomioon ympäristökasvatuksen ja nuorten osallistumisen myös tarjouspyynnöissään, jotka koskevat tietoisuuden herättämishankkeiden ja ympäristöalan kansalaisjärjestöjen tukemista. (1) http://europa. eu. int/comm/environment/youth/news_en. html.